google/wiki40b huggingface dataset:
Financial Times Deutschland

Financial Times Deutschland (FTD) var en tysk næringslivsavis som ble utgitt i Hamburg fra 2000 til 2012.
Avisen var et samarbeid mellom forlaget Gruner und Jahr og det britiske Pearson Publishing Group (som utgir Financial Times). Avisen hadde fire seksjoner: Næringsliv, politikk, finans og agenda (kommentar, analyse, sport og kultur). Fredagsutgaven inneholdt en ekstra helgeseksjon. I løpet av et år ble det i tillegg utgitt omtrent 100 spesialbilag som tok for seg et bestemt tema.
Avisen ble utgitt fra 21. februar 2000, og hadde i 2006 et opplag på noe mer enn 100 000. Avisens første sjefredaktør var briten Andrew Gowers, som i oktober 2001 tok over ledelsen av Financial Times i London. Hans etterfølgere i Hamburg var Christoph Keese og Wolfgang Münchau. Münchau ble sommeren 2003 ansatt av FT i London, og Keese ble i mai 2004 sjefredaktør for Welt am Sonntag. Fra 1. august 2004 var Steffen Klusmann FTDs sjefredaktør.
Avisen ble trykket på rosa papir, i likhet med Financial Times' London-utgave.
Myrkdalen Fjellandsby

Myrkdalen Fjellandsby er et vintersportssenter i Myrkdalen nord i Voss kommune i Hordaland. Myrkdalen Fjellandsby er to kjøretimer unna Bergen, Sogndal og Geilo. Myrkdalen har 22 løyper i alle vanskelighetsgrader og er i tillegg kjent for gode muligheter for off-piste og fjell- og toppturer. Toppen av anlegget ligger 1060 meter over havet.

Skianlegget

Myrkdalen har 22 løyper og 9 heiser, fordelt på to 6-seters ekspressheiser, tre t-krokheiser, tre tallerkentrekk og et saktegående rullebånd for de minste. Av de 22 løypene er det fire grønne løyper, sju blå løyper, åtte røde løyper og tre svarte løyper. Til sammen har Myrkdalen 28,5 km preparerte løyper. 
Myrkdalen har to parker, familievennlig skicross-løype, og preparerte langrennsløyper i tilknyting til skisenteret. Myrkdalen har i tillegg hotell, hytter, leiligheter, sportsbutikk, skiutleie, skiskole, barnepass, restauranter, kafeer og matbutikk.
Flere av øvelsene under VM i freestyle 2013 ble arrangert i anlegget.
Myrkdalen er per desember 2017 eid av Schage Eiendom AS og Aurland Ressursutvikling AS.

Historie

Den opprinnelige planen for Myrkdalen var å bygge et skitrekk og en campingplass, men campingplassen ble det aldri noe av. I 1999 startet arbeidet med å planlegge hytter og fritidseiendommer, og to år senere, i 2001, ble en reguleringsplan med 355 hytter og et lite senterområde med hotell og varmestue vedtatt. I 2002 ble Voss Fjellandsby grunnlagt, og i januar 2003 åpnet fjellandsbyen sitt første skitrekk.
De store milepælane for utviklingen av Myrkdalen har vært Myrkdalstovo (2006), Kari Traa-trekket (2007), Myrkdalsekspressen (2008), Myrkdalen Hotel (2012), Storhaugekspressen (2014), barnetrekket Mikkel og Mikkeline (2016) og Torggarden (2016), som er et nytt leilighetsbygg vis-à-vis Myrkdalen Hotel med Myrkdalen Sport og Skiutleige i første etasje.
I 2013 skiftet Voss Fjellandsby profil, og fikk navnet Myrkdalen Fjellandsby. For den nye profilen fikk de tildelt merket for god design og ble også kåret til «Best of» i 2016 REBRAND 100® Global Awards, i konkurranse med jobber fra 42 land. Som en del av den nye profilen, ble det vedtatt at Myrkdalen skulle bruke nynorsk skriftspråk gjennomgående i hele bedrifta. Dette førte til at Myrkdalen i mars 2017 fikk tildelt målprisen fra Hordaland Mållag.
2 Guns

Handling

DEA-agenten Bobby Trench (Denzel Washington) og Marcus "Stig" Stigman, en undercover NCIS-agent, etterforsker hverandre i den tro at den andre stjeler penger fra mafiaen. Men så oppdager de at de er blitt lurt av CIA, og de må slå seg sammen og samarbeide for å returnere pengene og holde seg i live.
Suggesjon

Suggesjon er i psykologien en prosess som leder en person til ukritisk handling eller tro. Sugessjon er vanligvis verbal, men kan også være visuell eller involvere andre sanser. Suggesjon kan være symbolsk, for eksempel kan en person som er allergisk utvikle allergiske symptomer ved å se gjennom en frøkatalog. Suggesjon spiller en vesentlig rolle i kollektiv adferd, spesielt ved sosial uro. Suggesjon er det sentrale element i hypnose.
Appelldomstolen for England og Wales

Appelldomstolen for England og Wales (Her Majesty's Court of Appeal in England, Court of Appeal of England and Wales eller bare Court of Appeal) er en domstol som ble opprettet i 1875. Domstolen har sete i Royal Courts of Justice på Strand i London.
Domstolens kriminalavdeling (Criminal Division) behandler saker som blir appellert fra Crown Court, mens domstolens sivile avdeling (Civil Division) behandler saker som blir appellert fra High Court of Justice og fra County Court.
Sakerne kan bli sendt videre til Storbritannias høyesterett.

Dommere

Dommerne kalles Lords Justices of Appeal og tjenestegjør ex officio i domstolen.
Etter noen måneders tjeneste i appelldomstolen utnevnes dommerne til medlemmer av det kongelige råd, og kan da også gjøre tjeneste i det kongelige råds rettskomite, som er den øverste domstol for Storbritannia og en del andre stater i Commonwealth.
Austråttlunden landskapsvernområde

Austråttlunden landskapsvernområde er et landskapsvernområde på 715 dekar i Ørland kommune, Trøndelag. Området ble opprettet i 1975, og omfatter to områder: hagen ved Austråttborgen, og selve Austråttlunden. Lunden er et skogområde med spor av landskapstyper fra det opprinnelige Ørland, før åkerbruket ble dominerende. Lunden har også en historie som jaktområde og herregårdspark for Austråttborgen.
Den gamle og markerte Austråtteika, som ligger sentralt i et stikryss i området, ble fredet allerede i 1933 som Austråt naturminne. 
I tillegg til Austråttborgen ligger Austråttgården, Austrått fort og Austrått golfklubb i umiddelbar nærhet til lunden.
Trollparken

Trollparken er et kommersielt aktivitetssenter for de minste med dyrehage, motorsykkelbane, minigravemaskin og lignende. Det er åpent i sommermånedene.

Beliggenhet

Ligger like utenfor kjøpssenteret B. Langseth i den lille grenda Innbygda i Selbu.

Aktiviteter

De elektriske motorsyklene er svært populære, og har egen bane inne i Trollparken. Et annet innslag er «Gråtass». Et eget gullvakseanlegg for små gullgravere.

Dyr

Trollparken har et variert utvalg av dyrearter, blant annet minigris, geiter, høner, marsvin. Midt i inngjerdingen til geitene er det også en «Bukkene Bruse bro», som geitene går over.
Vill bie

Vill bie er en betegnelse på alle bier bortsett fra honningbien, altså ca. 24 000 arter. De samles i dag (sammen med honningbien) gjerne i familien Apidae. Flesteparten av de ville biene er varmekjære og eksisterer på de klimatisk gunstigste plassene i Norge. Solrike, tørre sand- eller leirholdige bakker, sandstrender eller elvebredder er særs gunstige levesteder.
De ville biene er meget ulike de mer kjente honningbiene som bor i kuber. De er ofte mindre, stikker sjelden og samler ikke honning i store forråd slik som noen av dens utenlandske slektninger. Dersom en ser bort i fra humlene (som også blir regnet blant disse insektene) er ikke de ville biene sosiale og har ingen egen arbeiderklasse som arbeider for fellesskapets beste.
Når hunnbien er befruktet, blir hun eneansvarlig for hele reproduksjonen. Hunnen bygger «reir» i hull i bakken, under seiner, i trær som er døde eller i morkne trevegger. Noen anvender til og med tomme sneglehus.
De ville bienes liv er meget spesialisert. Hver art synes å være utviklet i et tett samspill med én eller noen ganske få blomsterarter. Viktige pollenplanter er blåklokke, rødknapp, selje, røsslyng samt en rekke erteplanter og kurvplanter.
THE-QS World University Rankings

THES – QS World University Rankings er en årlig rangering av universiteter som blir publisert av Times Higher Education og Quacquarelli Symonds. Rangeringen ble utgitt årlig fra november 2004. Fra og med 2010 er rangeringen delt i THE World University Rankings og QS World University Rankings, der sistnevnte viderefører metodologien fra THE-QS World University Rankings. Blant kriteriene som ligger til grunn for rangeringen veier fagfellevurdering tyngst.
Harvard University har i alle år inntatt topplasseringen, fulgt av britiske universiter.

Kritikk

Rangeringen har helt fra begynnelsen fått kritikk for ikke å være representativ og favorisere britiske universiteter. En av kritikerne, Andrew Oswald, påpeker for eksempel at Stanford University i USA ifølge rangeringen er det 19. beste universitetet i verden, men i løpet av de siste to årtiene har vunnet tre ganger så mange nobelpriser som Cambridge University (nr. 2 på listen) og Oxford University (nr. 3 på listen) gjorde til sammen. Rangeringen behandler universitetene som én enhet, slik at hvis universiteter har fremragende eller svake fagmiljø kan en ikke lese dette ut av rangeringen. Dessuten er rangeringen også til en viss grad mer en omdømmemåling enn kvalitetsmåling, siden forskere kvalitetsbedømmer undervisning de ikke har deltatt på og studentenes egne vurderinger er utelatt.
En annen kjent rangering av universiteter, Academic Ranking of World Universities, som Jiaotong-universitetet i Shanghai står bak, blir sagt å være mer globalt representativ, men blir samtidig kritisert for å favorisere naturfag.

Universiteter i Norge

Universitetet i Oslo er høyest ranket i Norge på plass nummer 100 i rangeringslisten (QS World University Rankings) for 2010. Deretter følger Universitetet i Bergen på 133.-plass. Norges teknisk-naturvitenskapelige universitet er rangert som nummer 237 og Universitetet i Tromsø som nummer 297. Universitetet i Agder, Universitetet i Stavanger og Universitetet for miljø- og biovitenskap er ikke ranket blant de 500 beste universitetene i verden.
Minnesotabreen

Minnesotabreen er en bred isbre i Antarktis. Den er om lag 75 km lang og 10 km bred, og flyter østover gjennom Ellsworth Mountains mellom Sentinel Range og Heritage Range. Den får istilførsel fra platået vest for fjellene og av Nimitzbreen og Splettstoesserbreen. Minnesotabreen flyter inn i den større Rutfordstrømmen øst i Ellsworth Mountains.
Breen ble navnsatt av US-ACAN etter University of Minnesota, som sendte forskere til Ellsworth Mountains i 1961–62, 1962–63 og 1963–64.
Forskningssenter for klinisk behandling

Forskningssenter for klinisk behandling (forkortet FKB) (engelsk: Centre for Clinical Treatment Research) er en betegnelse på en type medisinske forskningssentre som tilføres kapital fra forskningsrådet for å bygge opp behandlingsforskning på høyt nivå.

Norge

Det første norske forskningssenter for klinisk behandling (FKB ) ble Neuro-SysMed ved Haukeland Universitetssykehus og Universitetet i Bergen. De fikk finansiering fra forskningsrådet for 8 år, totalt 160 millioner, i tillegg til tilsvarende egenfinansiering.
Lucien Goldmann

Bakgrunn

Etter oppveksten i Botoşani i Romania kom Goldmann til universitetet i Wien der han studerte under den austromarxistiske jurist Max Adler.

Karriere

I 1942 kom han som flyktning til Sveits og ble der assistent til Jean Piaget og deltok i forskningen om den genetiske kunnskapsteori.
Etter andre verdenskrig flyttet han til Paris der han som professor (1959–1970) ved École des hautes études en sciences sociales i Paris ble en innflytelsesrik marxistisk teoretiker.
Blant hans verker kan fremheves Pour une sociologie du roman (1964) der han med utgangspunkt i sin strukturalistiske litteraturteori analyserer romanens komposisjon fra marxistisk synsvinkel.

Goldmanns filosofi

Mens mange på den parisiske venstresiden standhaftig stilte seg bak marxismens «vitenskapelighet» på 1950- og 1960-tallet, insisterte Goldmann på at marxismen da var i en alvorlig krise og var nødsaget til å fornye seg radikalt om den skulle overleve. Han forkastet det tradisjonelle marxistiske syn på proletariatet og bestred den strukturalistiske bevegelse. Faktum er at populariteten til slike trender på venstrefløyen var en foranledning tll at Goldmanns eget navn og arbeide kom i skyggen - dette trass i bifall fra tenkere så forskjellige som Jean Piaget og Alasdair MacIntyre, som kalte ham «den fineste og mest intelligente marxisten i tiden.»
Han nektet å beskrive sine ambisjoner for menneskehetens fremtid som en uavvikelig utvikling av historiens lover, men så dem snarere som en satning beslektet med Blaise Pascals syn på Guds eksistens. «Risiko», skrev Goldmann i sin klassiske studie av Pascals Pensées og jansenisten Jean Racines Phèdre, «er faren for å mislykkes, håp om fremgang, og syntesen av de tre i en tro som er en satsning; dette er de vesentlige bestanddelene i menneskets vilkår». Han kalte sitt verk «dialektisk» og «humanistisk». Han forsøkte å syntetisere «enetisk epistemologi» hos Piaget med marxismen hos György Lukács; han var dermed grunnleggeren av teorien genetisk strukturalism som han utviklet på 1960-tallet.
Aasmund Brynildsen

Liv og virke

Hans aller første publikasjon (i seksten års alder) var da også Pogromenes tale (Tønsbergs Blad, 1933).  Både Fjodor Dostojevskij og Vladimir Solovjov var tidlige kilder til inspirasjon.
Etter examen artium ved latinlinjen i Tønsberg (1937) studerte han sporadisk litteraturhistorie og filosofi ved Universitetet i Oslo, uten å avlegge eksamen.
I sine yngre år bidro han til onkelen Alf Larsens tidsskrift Janus med artikler og anmeldelser. I Dreyer forlags kulturmagasin Spektrum var han konsulent og bidragsyter med artikler som også gjengis i flere av hans essaysamlinger. En tid var han også tidsskriftets redaktør.
I samarbeid med Erik Egeland og Erik Krag forfattet han et anmodende opprop til partileder Nikita Khrusjtsjovs besøk (Morgenbladet, 1964). Ved Solsjenitsyns nobelpris var Brynildsen NRKs kommentator (1970). Han var påtenkt som vertskap ved forfatter og visesanger Alexander Galitsjs besøk (1974), men døde av kreft rett før
Brynildsen er gjenkjennelig som modell for en av personene i Carl Fredrik Engelstads Størst blant dem - Petter Havigs notater (1977).
Han var nevø av dikteren Alf Larsen og giftet seg  med forfatteren Karin Bang i 1952. Paret var bosatt på Tjøme og Veierland.  
Flere av foreldrenes tekster er tonesatt av sønnen Arnt Martin Brynildsen (født 1968) og ble utgitt på cd-ene Gåtefullt stille, som kom på eget forlag i 2005, og Sanger om havet, livet og døden (2009). Videre er tidsskriftet Kirke og kultur nummer 2, 2005, viet Brynildsen, basert på et seminar på Granavolden i 2004.
Den unge Aasmund Brynildsen mottok gjennom onkelen Alf Larsen sterke impulser fra antroposofien, men inntok etter hvert en kritisk stilling til Rudolf Steiner, og utviklet seg i retning av en kristen humanisme med særlig interesse for mystikken. Som kulturkonservativ deltok Brynildsen i kulturdebatten i femti- og sekstiårene, bl.a med sterk kritikk av Agnar Mykles påstått pornografiske roman «Sangen om den røde rubin».
Haakon Lorentzen

Oppvekst, bakgrunn og utdannelse

Lorentzen, av slekten Lorentzen, er sønn av prinsesse Ragnhild, fru Lorentzen, og Erling Lorentzen, og er kong Olav Vs eldste barnebarn. Han vokste opp i Brasil, avtjente verneplikten i Norge i 1980-årene, og bodde og arbeidet en periode i Norge. Han studerte økonomifag ved Pontifícia Universidade Católica do Rio de Janeiro i Rio de Janeiro og har tatt avanserte ledelseskurs på Harvard Business School i USA.
Lorentzen giftet seg den 14. april 1982 i Rio de Janeiro med Martha Carvalho de Freitas.

Forretningsmann

Lorentzen er leder av det brasilianske selskapet Grupo Lorentzen. Han har vært direktør på Aracruz Celulose S.A. siden 29. april 1991, er president i Lorentzen Empreendimentos S.A., styreleder for Companhia de Navegacao Norsul, styremedlem i Acao Comunitaria do Brasil, Harvard Business School Latin American Research Center, WWF Brasil og Ideiasnet S.A.
Planetsystem

Et planetsystem eller solsystem består av en rekke ikke-stjernelegemer som går i bane rundt en stjerne, slik som planeter, dvergplaneter, måner, asteroider, kometer og kosmisk støv. Solen, sammen med dens planetsystem som inkluderer jorden, er kjent som solsystemet.
I  de senere årene har man i jordens nærhet oppdaget et hundretall stjerner som utfører bevegelser som enklest kan forklares med at  stjernen har en eller flere større planeter i sin nærhet. Frem til den  9. februar 2010 har 429 planeter utenfor solsystemet, såkalte eksoplaneter, blitt identifisert.
Det antas at de aller fleste stjernene i Melkeveien og i øvrige galakser  omgis av planeter. Imidlertid har man hittil antatt at det er  vanskeligere for jordlike planeter å dannes i stjernesystem som består  av mer enn én stjerne. Man tror også at eventuelle planeter i slike  system trolig har så uregelmessige baner at klimaet blir for ustabilt  for avanserte livsformer.

Opprinnelse og utvikling

Planetsystemer er generelt antatt å dannes som en del av den samme prosessen som resulterer i stjernedannelser. Noen tidlige teorier involverte en annen stjerne som passerte nær Solen og trakk materiale ut fra den, for så å koalesere  og danne planeter. Imidlertid er sannsynligheten for en slik nær  kollisjon nå kjent å være alt for lav til å gjøre dette til en  levedyktig modell. Aksepterte teorier i dag hevder at en protoplanetarisk skive dannes av gravitasjonell kollaps av en molekylsky, og deretter utvikler seg til et planetsystem ved hjelp av kollisjoner og gravitasjon.
Enkelte planetsystemer kan imidlertid dannes på andre måter. Planeter som går i bane rundt pulsarer – stjerner som avgir periodiske skurer med elektromagnetisk stråling – har blitt oppdaget av de små variasjonene de forårsaker i disse skurene. Pulsarer dannes i voldsomme supernova-eksplosjoner,  og et normalt solsystem kunne umulig ha overlevd en slik eksplosjon  – planetene ville enten fordampe, bli skjøvet ut av sine baner  på grunn av massene med gass fra eksplosjonen, eller tap av det meste  av massen i den sentrale stjernen vil føre til at den mister sin  gravitasjonelle påvirkning på planetene. En teori er at eksisterende  stjernefølgesvenn var nesten fullstendig fordampet på grunn av  supernova-eksplosjonen, og etterlot seg legemer i planetstørrelser.  Alternativt kan planeter på en eller annen måte dannes i akkresjonsskiven som omgir pulsarer.

Solsystemet

Solsystemet består av de jordlike planetene Merkur, Venus, jorden og Mars samt gasskjempene Jupiter, Saturn, Uranus og Neptun, sammen med utallige andre mindre objekter; først og fremst i asteroidebeltet mellom Mars og Jupiter, i Kuiperbeltet utenfor Neptun og i Oorts sky ved grensen mot det interstellare rommet. Pluto,  det første oppdagede objektet i Kuiper-beltet, har tidligere også blitt  regnet som en planet, men etter oppdagelsen av flere Kuiper-legemer i  omtrent samme størrelse, ble det i 2006 bestemt at Pluto skulle  klassifiseres som en dvergplanet.
Pseudomylothris

Utbredelse

Arten er utbredt i Afrika.
Dragon: The Bruce Lee Story

Handling

En biografisk film om kampsportlegenden Bruce Lee, som i hovedsak tar for seg livet hans fra han startet karrieren i USA og til hans død.
Fylkesvei 4775

Fylkesvei 4775 går mellom Odland og Vikjo i Tysvær kommune. Veien er 7,6 km lang.
Frem til 2019 hadde veien betegnelsen fylkesvei 774.
5. departement

5. departement var i perioden 1814–1818 en av enhetene i den norske sentraladministrasjonen.
2. mars 1814 kunngjorde prins Christian Frederik at det skulle oppnevnes et regjeringsråd og et sentralt embetsverk. Dette skulle organiseres i fem departementer etter forbilde av det som i Danmark het kollegier. De fem departementene blei betegna ved tall, og 5. departement fikk ansvar for økonomisk forvaltning, offentlig industri, skogbruk og bergverk.
I og med Grunnloven av 17. mai 1814 endra regjeringsrådet betegnelse til statsrådet.
30. november samme år (ved etableringa av unionen med Sverige) blei departementsordninga endra. Det skulle da være seks departement. De fleste av 5. departements saker blei da regna som indre saker og plassert i det nye 4. departement. I det nye 5. departement samla en finans-, handels- og tollsaker.
Etter vedtak 17. november 1818 blei det ytterligere endringer i departementene fra 1. januar 1819. Vi fikk da departementsnavn av dagens type, altså etter saksfeltet.
Melitonoma

Utseende

Middelsstore, avlange, sylindriske, blanke, brungule bladbiller, gjerne med svarte tegninger. Det er noe forskjell mellom kjønnene, hannen har større hode,  lengre bein, kortere dekkvinger og et mer avlangt pronotum enn hunnen. Hodet er stort og bredt, antennene tynne og forholdsvis korte, noe sagtakkede. Pronotum er rundet, mye bredere enn langt. Dekkvingene er jevnbrede. Beina er middels lange og kraftige, hos hannene er forbeina noe forlengede.

Levevis

Maurbladbiller skiller seg fra de fleste bladbiller ved at larvene ikke er planteetere, men derimot lever i maurtuer, der de spiser matrester men trolig også kan forgripe seg på maurlarvene. De voksne billene er bladetere som bladbiller flest, og spiser gjerne på planter.
Hunnen legger eggene sine nær en maurtue, den kan også sitte i en busk over turen og slippe eggene ned på den. Eggene er beskyttet av en hard skorpe, og blir båret inn i tua av maurene. Når larven klekkes, beholder den denne skorpen som beskyttelse, og bygger på den med sandkorn og sekreter etter som den vokser, den unngår slik maurenes angrep.
Maurbladbiller tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Larveutviklingen tar to år eller mer. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Utbredelse

Slekten er utbredt i Afrika.
Nýtt líf

Plott

Filmen handler om de to vennene Danni og Thor som blir sparket fra restauranten de jobber på. Siden de ikke har noen penger igjen er de to vennene ute etter å få tjent noen penger raskest mulig. Så når de ser en annonse om å jobbe på et fiskeri på en øya Vestmanneyjar, er de ikke sene med å takke ja. Men når de så finner ut at Vesmanneyjar også er kjent for sitt ville natteliv oppstår det en rekke morsomme situasjoner.
Álggavágge

Álggavágge er en 15 km lang dal i Sarek nasjonalpark. Den strekker seg fra parkens sentrale områder og ut mot innsjøen Álggajávrre som ligger på grensen mot Padjelanta nasjonalpark. Dalen er populær å gå tur i, det er lett terreng i den østlige delen av dalen, men mer vanskelig mot vest.
Verkhnjaja Pysjma

Verkhnjaja Pysjma (russisk: Ве́рхняя Пы́шма) er en by i Sverdlovsk oblast i Russland. Byen ligger 10 km nord for Jekaterinburg. Innbyggertall: 58 016 (folketelling 2002)
Bosetningen ble grunnlagt i 1660 som landsbyen Pysjminskoje (etter elva Pysjma). En kobbergruve ble åpnet her i 1856. Bystatus ble innvilget i 1946.